|  |
| --- |
| Α′ ΣΥΛΛΟΓΟΣ ΕΚΠΑΙΔΕΥΤΙΚΩΝ Π.Ε. ΠΕΙΡΑΙΑ**“ΡΗΓΑΣ ΦΕΡΑΙΟΣ”**ΤΖΑΒΕΛΛΑ ΚΑΙ ΑΛΕΞΑΝΔΡΟΥ 1, ΠΕΙΡΑΙΑΣ 18533ΛΟΓΟΤΥΠΟΣ Ρ **e-mail:** **info@rigasfereospeiraias.gr** **http://www.rfp.gr** |

 ΠΕΙΡΑΙΑΣ 07/03/2021, Α.Π: 167

ΠΡΟΣ: ΜΕΛΗ ΤΟΥ ΣΥΛΛΟΓΟΥ

**Θέμα: 8 Μαρτίου – Τιμούμε την παγκόσμια ημέρα της γυναίκας**

*Συναδέλφισσες, συνάδελφοι*

 **8 Μάρτη 1857.** Οι εργάτριες κλωστοϋφαντουργίας στη Νέα Υόρκη κατεβαίνουν σε διαμαρτυρία διεκδικώντας καλύτερες συνθήκες εργασίας, εξίσωση των μισθών με τους άνδρες, μείωση ωρών εργασίας από 16 σε 10 καθημερινά και τέλος κατάργηση των φυλετικών διακρίσεων.

 **8 Μάρτη 2021.** Έχουν περάσει 164 χρόνια και οι γυναίκες του κόσμου δεν έχουν σταματήσει να βγαίνουν μαζικά στους δρόμους και να ζητούν δυναμικά ισότητα και δικαίωση των αγώνων τους. Στην Ελλάδα συμπληρώνεται κι ένας ολόκληρος χρόνος από το ξέσπασμα της πανδημίας. Όλο αυτό το χρονικό διάστημα, η κοινωνία και ιδιαίτερα τα φτωχότερα στρώματα της είδαν τις ζωές τους να καταστρέφονται: η διαρκής απειλή για την υγεία και τη ζωή εξαιτίας της διάλυσης του συστήματος δημόσιας υγείας και του κράτους πρόνοιας, η πολιτική του lockdown το οποίο χρησιμεύει τελικά για να μπορεί η κυβέρνηση να εφαρμόζει πιο εύκολα την αντεργατική, αντιεκπαιδευτική πολιτική της, μόνο ανασφάλεια, οργή και δυσαρέσκεια μπορεί να δημιουργήσει.

 Οι συνέπειες όμως αυτής της καταστροφής χτυπάνε με πολύ μεγαλύτερη σφοδρότητα τις γυναίκες: Οι γυναίκες είναι αυτές που επωμίζονται το μεγαλύτερο βάρος της ανεργίας, της εργασιακής ανασφάλειας, της εργοδοτικής αυθαιρεσίας, της συρρίκνωσης του μισθού, της εντατικοποίησης και των άθλιων συνθηκών εργασίας. Επί πλέον, το lockdown, ο υποχρεωτικός εγκλεισμός στο σπίτι, η τηλε-εκπαίδευση και η τηλε-εργασία, η φροντίδα παιδιών, ηλικιωμένων και ασθενών στην οικογένεια, έχουν αυξήσει πολύ περισσότερο τη δουλειά που είναι αναγκασμένη να κάνει μια γυναίκα και μέσα στο σπίτι και έχει αυξήσει την καταπίεση και τη βία που βιώνουν πολλές γυναίκες και μέσα στην οικογένεια.

 Την ίδια στιγμή, εκατομμύρια γυναίκες βιώνουν καθημερινά τις συνέπειες των βάρβαρων οικονομικών προγραμμάτων που επέβαλαν οι κυβερνήσεις τα τελευταία χρόνια σε συνεργασία με ΕΕ, ΕΚΤ, ΔΝΤ, ΟΟΣΑ. Βρίσκονται σε ακόμη πιο δεινή θέση τόσο εργασιακά όσο και στην απλή καθημερινότητα. Στον ιδιωτικό τομέα πολλές νέες γυναίκες απελπισμένες από την ανεργία υποχρεώνονται να υπογράψουν συμβάσεις εργασίας όπου τους απαγορεύεται να μείνουν έγκυες, καθιστώντας έτσι τη μητρότητα σε διαβατήριο απόλυσης. Ακόμα χειρότερα δεν υπογράφουν καμία σύμβαση δουλεύοντας έτσι σε καθεστώς μαύρης αδήλωτης εργασίας με ακόμη μεγαλύτερη εκμετάλλευση. Τα επίσημα ποσοστά ανεργίας είναι στις γυναίκες 29% και στις νέες γυναίκες είναι πάνω από 63%, ενώ τα ποσοστά των δηλωμένων χρόνια ανέργων αγγίζουν στις γυναίκες το 64,5 % και στους άντρες το 35,95%. Σε όλα αυτά προστίθεται και η βία που βιώνουν οι γυναίκες στη δουλειά, στο σπίτι, στον δρόμο…

 Δεν μπορεί να ξεφύγει από τον κανόνα των διακρίσεων και η εκπαίδευση. Στην α/βάθμια και στην β/βάθμια εκπαίδευση 2 στους 3 εκπαιδευτικούς είναι γυναίκες. Οι αναπληρώτριες συναδέλφισσες, σε αντίθεση με τις μόνιμες, στερούνται του δικαιώματος αδείας επαπειλούμενης κύησης, ενώ οι άδειες λοχείας και ανατροφής είναι πολύ μικρότερες από αυτές των μονίμων. Γι’ αυτό και πολλές αναγκάζονται να παραιτηθούν για να προστατεύσουν την εγκυμοσύνη τους και την ανατροφή του παιδιού τους.

 Η ιστορία μάς έχει διδάξει πως η πραγματική χειραφέτηση των γυναικών δεν χαρίζεται από κανέναν αλλά κερδίζεται όταν γίνει κομμάτι των κοινωνικών και εργατικών αγώνων. Οι αγωνιζόμενες γυναίκες από τη μία άκρη της Γης μέχρι την άλλη, ορθώνουν καθημερινά το ανάστημά τους. Οραματίζονται και παλεύουν για την κατοχύρωση όλων τωνεργασιακών και κοινωνικών δικαιωμάτων τους μέσα και έξω από το σπίτι και αρνούνται να γίνονται πάντα τα μεγαλύτερα θύματα της «κρίσης».

 **Δεν μπορεί να υπάρξει δικαίωση των εργατικών δικαιωμάτων, αν δεν υπάρξει δικαίωση των δικαιωμάτων των γυναικών.**

 **Στηρίζουμε τις κινητοποιήσεις της ΑΔΕΔΥ, εργατικών και φεμινιστικών οργανώσεων στις 8 Μάρτη.**

|  |  |  |
| --- | --- | --- |
| σάρωση0002Ο ΠΡΟΕΔΡΟΣΜΑΡΙΟΣ ΧΑΔΟΥΛΗΣ  | rigas ferraios 2.jpgΓΙΑ ΤΟ Δ.Σ. | Ο ΓΕΝ. ΓΡΑΜΜΑΤΕΑΣσάρωση0001ΣΩΤΗΡΗΣ ΚΑΡΛΗΣ |